1 dood, 17 beseer in trompop botsingDie ongelukstoneel. (Foto: ER24) ŉ Man is dood en 17 ander mense, onder wie kinders, is Maandagoggend beseer in ŉ trompop botsing tussen ŉ vragmotor en ŉ bakkie in Imbali in KwaZulu-Natal. Volgens Russel Meiring, woordvoerder van ER24, is nooddienste kort voor 08:00 na die toneel op die France-hoofweg ontbied waar hulle albei voertuie in die middel van die pad aangetref het. Verskeie kinders het verspreid op die toneel gelê. Die man, vermoedelik in sy 40’s, was in die passasiersitplek van die bakkie se wrak vasgekeer. Die man het reeds aan sy beserings beswyk en is op die toneel dood verklaar. Sewentien ander pasiënte, onder wie kinders tussen die ouderdomme van sewe en 18 jaar oud, is op die toneel behandel vir ligte tot matige beserings, het Meiring gesê. Dié pasiënte is na hospitale vervoer vir verdere mediese behandeling. Die toepaslike owerhede was op die toneel.